באפריל 2017, דווח שניוול חתמה על חוזה ב-WWE. היא הייתה אמורה להשתתף בטורניר הנשים לזכר מאי יאנג של אותה השנה אשר נערך בחודש יולי, לעומת זאת, היא סבלה מקרע ברצועה הצולבת הקדמית והוחלפה בטורניר על ידי מירנדה סלינאס. היא חזרה להתאבק ב-13 באפריל 2018 במסגרת מופע של NXT, שלא שודר בטלוויזיה, שבו היא ודקוטה קאי ניצחו את ריינה גונזלס וונסה בורן. לאחר שהוכרזה כמשתתפת בטורניר הנשים לזכר מאי יאנג של שנת 2018, היא החלה לאמץ את שם הבמה טיגן נוקס. במסגרת טורניר זה, היא ניצחה את זטארה בסיבוב הראשון, את ניקול מת'יוס בסיבוב השני, אך ברבע הגמר נגד ריאה ריפלי היא סבלה פעם נוספת מפציעה, הפעם בברך שלה. פציעה זו גרמה לה לפרוש מהטורניר. לעומת זאת, לאחר הקרב התבררה חומרת מצבה, כשהיא סבלה מפציעות נוספות כמו: קרע ברצועה הצולבת הקדמית, קרע ברצועה הצידית, קרע ברצועה הלטראלית במפרק הקרסול, קרע במניסקוס ופריקת פיקת הברך.